CELEX: 52015PC0289
Language: sl
Date: 2015-06-12
Title: Predlog IZVEDBENI SKLEP SVETA o dovoljenju Italiji, da uvede posebni ukrep, ki odstopa od členov 206 in 226 Direktive 2006/112/ES o skupnem sistemu davka na dodano vrednost

EVROPSKA KOMISIJA
            Bruselj, 12.6.2015
            COM(2015) 289 final
            2015/0129(NLE)
            Predlog
            IZVEDBENI SKLEP SVETA
            o dovoljenju Italiji, da uvede posebni ukrep, ki odstopa od členov 206 in 226 Direktive 2006/112/ES o skupnem sistemu davka na dodano vrednost
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               Razlogi za predlog in njegovi cilji
            
            
               V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost (v nadaljnjem besedilu: direktiva o DDV) lahko Svet na predlog Komisije soglasno dovoli kateri koli državi članici, da uvede posebne ukrepe, ki odstopajo od določb te direktive, za poenostavitev postopka obračunavanja davka ali za preprečevanje nekaterih vrst davčnih utaj ali izogibanja davkom.
            
            
               Italijanska republika je z dopisom, ki ga je Komisija evidentirala 24. novembra 2014, zaprosila za dovoljenje za odstopanje od členov 206 in 226 direktive o DDV. V skladu s členom 395(2) direktive o DDV je Komisija z dopisom z dne 16. marca 2015 obvestila druge države članice o zahtevi Italijanske republike. Komisija je z dopisom z dne 17. marca 2015 Italijansko republiko obvestila, da ima na voljo vse informacije, potrebne za presojo zahteve.
            
            
               Splošno ozadje
            
            
               Po uvedbi sistema statističnega preverjanja je Italija ugotovila, da obstajajo velike goljufije na področju DDV v zvezi z dobavo blaga in storitev javnim organom. V skladu s splošnim pravilom se DDV za to dobavo obračuna in javni organi plačajo DDV, skupaj s ceno, dobavitelju. Italija je ugotovila, da veliko število dobaviteljev utaja davke, saj navedenega DDV ne plačujejo davčnim organom.
            
            
               Za odpravo teh praks je Italija zaprosila, da se za dobavo javnim organom dolgovani DDV ne bi več plačeval dobaviteljem. Ker javni organi načeloma niso davčni zavezanci, uporaba tako imenovanega „mehanizma obrnjene davčne obveznosti“ ni mogoča, ker osebe, ki niso davčni zavezanci, praviloma ne predložijo obračuna dolgovanega DDV, v katerem se DDV lahko obračuna in odbije. Zato Italija namerava oblikovati sistem, na podlagi katerega bi se DDV v zvezi z dobavo javnim organom plačal na ločen in blokiran bančni račun. Italija je ocenila, da bi to ustvarilo skupaj od 741 do 1 235 milijonov EUR prihodkov iz DDV.
            
            
               Da se omogoči takšen sistem, je Italija zaprosila za dovoljenje za odstopanje od člena 206 direktive o DDV za zagotovitev, da dobavitelj davčnim organom ni več dolžan plačati DDV za dobavo, saj je treba DDV plačati, kot je navedeno zgoraj, na poseben račun javnega organa, za katerega se je opravila dobava.  Hkrati je treba odstopati od člena 226 direktive o DDV v zvezi z največ podatki na računih, ki se jih lahko zahteva od dobavitelja, ki je davčni zavezanec, da se lahko uvede posebna dodatna opomba na računu, ki navaja, da je treba znesek DDV plačati na ločen račun in ne dobavitelju.
            
            
               Od junija 2014 Italija izvaja obveznost izdajanja elektronskih računov za dobavo javnim organom, kar je uvedlo možnost nadzora nad posameznimi transakcijami v realnem času in natančnimi zneski DDV, ki so jih javni organi dolžni plačati pri svojih nakupih. Na podlagi teh natančnih informacij bi morala biti revizija zadevnega sektorja možna na podlagi običajnih tehnik nadzora, brez potrebe po odstopanju od direktive o DDV. Da bi se organizirala in izvajala ustrezna politika nadzora in se v celoti izkoristili podatki, ki so na voljo z izdajanjem elektronskih računov, je Italija zaprosila za odstopanje za omejeno obdobje, v katerem bi se uporabil zgoraj navedeni posebni sistem. Hkrati se Italija strinja, da ne bo zahtevala podaljšanja odstopanja.
            
            
               V okviru navedenega izdajanja elektronskih računov je bila vzpostavljena podatkovna zbirka vseh javnih organov in objavljena na posebni spletni strani, kar bi moralo zagotoviti potrebno jamstvo ponudnikom, da zares dobavljajo javnim organom, za katere velja ukrep odstopanja.
            
            
               Eden od učinkov predlaganega ukrepa pa je dejstvo, da davčni zavezanci, ki večinoma dobavljajo blago ali storitve javnim organom, ne bodo mogli več izravnavati DDV, ki so ga plačali za dobavljene izdelke ali storitve, z DDV, ki so ga je prejeli od svojih strank za dobavljeno. Ta vrsta davčnih zavezancev bo morda morala ves čas najemati kredite in od davčne uprave zahtevati učinkovito vračilo navedenega DDV. 
            
            
               Vendar zaradi postopka za vračilo v Italiji narašča zaskrbljenost in treba je poudariti, da je postopek za ugotavljanje kršitev v zvezi s tem v teku in še ni bil zaključen
                  1
               .
            
            
               Ob upoštevanju navedenega je Italija izvedla reformo svojega postopka za vračilo, katerega glavna značilnost je, da se DDV tožniku vrne v treh mesecih. Poleg te splošne reforme so opredeljene številne kategorije davčnih zavezancev v smislu poslovanja in vrste opravljenih transakcij, ki bodo za vračila obravnavane prednostno. Od te prednostne obravnave bodo imeli koristi tudi davčni zavezanci v okviru odstopanja.
            
            
                Kljub temu pa se za zagotovitev ustreznega nadaljnjega ukrepanja v okviru tega odstopanja od Italije zahteva, da osemnajst mesecev po začetku veljavnosti tega odstopanja predloži poročilo o postopku za vračilo DDV v zvezi s to kategorijo davčnih zavezancev. To poročilo bi moralo zlasti zagotoviti statistične podatke glede povprečnega časa, potrebnega za učinkovito vračilo DDV tem davčnim zavezancem, ter navesti posebne težave, ki so se morda pojavile v zvezi s tem.
            
            
               Nazadnje, Komisija je bila obveščena, da naj bi Italija začela uporabljati ukrep, ne da bi počakala na sprejetje ustreznega sklepa Sveta.
            
            
               2.REZULTATI POSVETOVANJ Z ZAINTERESIRANIMI STRANMI IN OCEN UČINKA
            
            
               Posvetovanje z zainteresiranimi stranmi
            
            
               Ta predlog temelji na zahtevi Italije in zadeva le to državo članico.
            
         
         
            
               Zbiranje in uporaba strokovnih mnenj
            
            
               Zunanje strokovno mnenje ni bilo potrebno.
            
            
               Ocena učinka
            
            
               Cilj sklepa je predvsem boj proti goljufijam na področju DDV v zvezi z dobavo blaga in storitev javnim organom z določitvijo, da se dolgovani DDV plača na ločen in blokiran bančni račun.
            
            
               Ker pa dobavitelji v okviru tega sistema ne prejmejo DDV od svojih strank, bodo morali pogosteje zahtevati učinkovito vračilo DDV. Da se preprečijo negativne posledice za te davčne zavezance, je bistvenega pomena, da postopek za vračilo deluje pravilno. Po mnenju Italije so bili sprejeti potrebni zakonodajni in upravni ukrepi v ta namen.
            
            
               Ukrep ne bo negativno vplival na lastna sredstva Unije iz naslova DDV.
            
            
               3.PRAVNI ELEMENTI PREDLOGA
            
            
               Odobreno je, da Italija uporabi ukrep odstopanja od direktive o DDV in tako določi, da stranka v primeru dobave javnim organom DDV ne plača dobavitelju, ampak na posebni bančni račun. Predlog Italijo zavezuje, da v roku osemnajstih mesecev predloži poročilo v zvezi s stanjem vračila DDV davčnim zavezancem, ki jih ta ukrep zadeva.
            
            
               Pravna podlaga
            
            
               Člen 395 direktive o DDV. 
            
            
               Načelo subsidiarnosti
            
            
               Glede na določbo direktive o DDV, na kateri temelji predlog, je ta predlog v izključni pristojnosti Unije. Načelo subsidiarnosti se zato ne uporablja. 
            
            
               Načelo sorazmernosti
            
            
               Predlog je skladen z načelom sorazmernosti iz naslednjih razlogov. 
            
            
               Ta sklep se nanaša na dovoljenje, izdano državi članici na njeno zahtevo, in ne pomeni nobene obveznosti. 
            
            
               Zaradi omejenega področja uporabe odstopanja je posebni ukrep sorazmeren z želenim ciljem, tj. bojem proti davčnim utajam. 
            
            
               4.PRORAČUNSKE POSLEDICE
            
            
               Izbira instrumentov
            
            
               V skladu s členom 395 direktive o DDV lahko samo Svet na predlog Komisije soglasno odobri odstopanje od skupnih predpisov o DDV. Poleg tega je sklep Sveta najprimernejši instrument, saj je lahko naslovljen na posamezne države članice. 
            
            
               5.NEOBVEZNI ELEMENTI
            
         
         
            
               Predlog vključuje določbo o prenehanju veljavnosti; samodejni rok za to odstopanje je 31. december 2017.
            
            
               2015/0129 (NLE)
            
            
               Predlog
            
            
               IZVEDBENI SKLEP SVETA
            
            
               o dovoljenju Italiji, da uvede posebni ukrep, ki odstopa od členov 206 in 226 Direktive 2006/112/ES o skupnem sistemu davka na dodano vrednost
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  2
               , zlasti člena 395(1) Direktive,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Z dopisom, ki ga je Komisija evidentirala 24. novembra 2014, je Italija zaprosila za dovoljenje, da uvede posebni ukrep, ki odstopa od členov 206 in 226 Direktive 2006/112/ES v zvezi s plačilom davka na dodano vrednost (DDV) in ureditvijo o izstavljanju računov.
            
            
               (2)Komisija je z dopisom z dne 16. marca 2015 obvestila ostale države članice o zahtevi Italije. Z dopisom z dne 17. marca 2015 je Komisija uradno obvestila Italijo, da ima vse informacije, ki so potrebne za oceno prošnje.
            
            
               (3)Italija je odkrila znatne goljufije v zvezi z dobavo blaga in storitev javnim organom. Javni organ plača DDV za tovrstno dobavo dobavitelju, ki je praviloma zavezan plačilu tega DDV davčni upravi. Vendar je Italija navedla, da številni trgovci utajijo davek, saj davčnim organom ne plačujejo DDV.
            
            
               (4)Italija je zahtevala ukrep odstopanja, s katerim bi se preprečilo, da se DDV, ki ga je treba plačati za dobavo javnim organom, plačuje dobavitelju, in namesto tega zahteva, da se plača na ločen in blokiran bančni račun. Ta ukrep odstopanja bi moral zagotoviti, da se možnost navedene oblike davčne utaje izključi, ne da bi to vplivalo na dolgovani znesek DDV. V ta namen je treba za navedeno dobavo odstopati od člena 206 Direktive 2006/112/ES. Poleg tega je treba odstopati tudi od člena 226 Direktive 2006/112/ES, s čimer se omogoči posebna opomba na računu, da je treba DDV plačati na navedeni posebni račun. 
            
            
               (5)Kot posledica ukrepa bodo morda morali davčni zavezanci, ki dobavljajo javnim organom, od davčne uprave pogosteje zahtevati učinkovito vračilo DDV. Italija je navedla, da je sprejela potrebne zakonodajne in upravne ukrepe za pospešitev postopka vračila, da se zagotovi, da bo pravica zadevnih davčnih zavezancev do odbitka v celoti upoštevana. Zato je treba od Italije zahtevati, da Komisiji predloži poročilo v 18 mesecih po začetku veljavnosti ukrepa odstopanja v Italiji v zvezi s splošnim stanjem in zlasti povprečnim časom, potrebnim za vračilo DDV davčnim zavezancem. Leta 2014 je Italija uvedla obveznost izdajanja elektronskih računov za dobavo blaga in storitev javnim organom. To bi moralo omogočiti ustrezen nadzor zadevnega sektorja v prihodnosti, ko se bo razvila in izvajala ustrezna politika nadzora na podlagi podatkov, ki so na voljo v elektronski obliki. Ko se bo ta sistem izvajal v celoti, odstopanje od Direktive 2006/112/ES ne bi smelo biti več potrebno. Zato je Italija ponudila zagotovilo, da ne bo zaprosila za podaljšanje dovoljenja tega ukrepa odstopanja.
            
            
               (6)Ukrep odstopanja je zato sorazmeren z želenimi cilji, saj je omejen časovno in na sektor, ki povzroča resne težave na področju utaje davkov. Poleg tega ukrep odstopanja ne povzroča tveganja, da bi se  goljufija prenesla na druge sektorje ali druge države članice.
            
            
               (7)Odstopanje ne bo negativno vplivalo na skupni znesek davčnih prihodkov, zbranih na stopnji končne porabe, in na lastne vire Unije iz pobranega DDV –
            
            
               SPREJEL NASLEDNJI SKLEP: 
            
            
               Člen 1
            
            
               Z odstopanjem od člena 206 Direktive 2006/112/ES se Italiji odobri določitev, da mora prejemnik plačati DDV za dobavo blaga in storitev javnim organom na ločen in blokiran bančni račun davčne uprave.
            
         
         
            
               Člen 2
            
            
               Z odstopanjem od člena 226 Direktive 2006/112/ES se Italiji dovoli, da zahteva, da računi, izdani v zvezi z dobavo blaga in storitev javnim organom, vključujejo posebno opombo, da je treba DDV plačati na naveden ločen in blokiran bančni račun davčne uprave.
            
            
               Člen 3
            
            
               Italija Komisijo uradno obvesti o nacionalnih ukrepih, navedenih v členih 1 in 2. 
            
            
               Italija v 18 mesecih po začetku veljavnosti ukrepov iz členov 1 in 2 v Italiji Komisiji predloži poročilo o splošnem stanju vračil DDV davčnim zavezancem, ki jih ti ukrepi zadevajo, in zlasti o povprečnem trajanju postopka vračila.
            
            
               Člen 4
            
            
               Ta sklep preneha veljati 31. decembra 2017.
            
            
               Člen 5
            
            
               Ta sklep je naslovljen na Italijansko republiko.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  Številka kršitve 2013/4080.
               
               
                  
                     (2)
                  UL L 347, 11.12.2006, str. 1.